

ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย ค่าเบี้ยเลี้ยง ค่าพาหนะ ค่าเช่าที่พัก และค่าเบี้ยประชุมของคณะกรรมการดำเนินการ

เจ้าหน้าที่และลูกจ้างสหกรณ์ และผู้ทำประโยชน์ต่อสหกรณ์ พ.ศ. 2552

--------------🟑🟑🟑-------------

 อาศัยอำนาจตามความในข้อ 66(8) แห่งข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2542 และแก้ไขเพิ่มเติม (ฉบับที่ 2) พ.ศ. 2547 และมติคณะกรรมการดำเนินการ ชุดที่ 11 ครั้งที่ 4/2552 เมื่อวันที่ 20 เมษายน พ.ศ. 2552 ได้กำหนดระเบียบว่าด้วย ค่าเบี้ยเลี้ยง ค่าพาหนะ ค่าเช่าที่พัก และค่าเบี้ยประชุมของคณะกรรมการดำเนินการ เจ้าหน้าที่ และลูกจ้างสหกรณ์ และผู้ทำประโยชน์ต่อสหกรณ์ พ.ศ. 2552 ดังต่อไปนี้

 ข้อ 1. ระเบียบนี้เรียกว่า “ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย ค่าเบี้ยเลี้ยง ค่าพาหนะ ค่าเช่า ที่พัก และค่าเบี้ยประชุมของคณะกรรมการดำเนินการ เจ้าหน้าที่และลูกจ้างสหกรณ์ พ.ศ. 2552”

 ข้อ 2. ระเบียบนี้ให้ใช้บังคับตั้งแต่วันถัดจากวันที่ประกาศ เป็นต้นไป

 ข้อ 3. บรรดามติ และระเบียบต่าง ๆ ที่ขัดหรือแย้งกับระเบียบนี้ ให้ใช้ระเบียบนี้แทน

 ข้อ 4. ในระเบียบนี้

 “สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ประธานกรรมการ” หมายถึง ประธานกรรมการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “คณะกรรมการ” หมายถึงคณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “เจ้าหน้าที่” หมายถึง เจ้าหน้าที่สหกรณ์ออมทรัพย์ข้าราชการกระทรวงศึกษาธิการจังหวัดตากจำกัด

 “ลูกจ้าง” หมายถึง ลูกจ้างสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ผู้ทำประโยชน์ต่อสหกรณ์” หมายถึง ผู้ทำประโยชน์ต่อสหกรณ์ออมทรัพย์กระทรวงศึกษาการจังหวัดตาก จำกัด ตามความเห็นชอบของคณะกรรมการดำเนินการ

 “ค่าเบี้ยเลี้ยง” หมายถึง ค่าใช้จ่ายที่สหกรณ์จ่ายให้คณะกรรมการ สมาชิก เจ้าหน้าที่ และผู้ทำประโยชน์ต่อสหกรณ์ให้เป็นค่าใช้จ่ายอื่นๆในระหว่างเดินทางหรือไปปฏิบัติหน้าที่ให้กับสหกรณ์

 “ค่าพาหนะ” หมายถึง ค่าใช้จ่ายที่สหกรณ์จ่ายเป็นค่าเดินทางให้คณะกรรมการ สมาชิก เจ้าหน้าที่ ลูกจ้าง และผู้ทำประโยชน์ต่อสหกรณ์

 “ค่าเช่าที่พัก” หมายถึง ค่าใช้จ่ายที่สหกรณ์จ่ายเป็นค่าที่พักให้คณะกรรมการ สมาชิก เจ้าหน้าที่ ลูกจ้างและผู้ทำประโยชน์ต่อสหกรณ์ที่ไปปฏิบัติหน้าที่ให้กับสหกรณ์และไม่สามารถจะเดินทางกลับภายในวันเดียวได้

 “ค่าเบี้ยประชุม” หมายถึง ค่าใช้จ่ายที่สหกรณ์จ่ายให้คณะกรรมการ อนุกรรมการ ที่มาประชุมในวันที่สหกรณ์เชิญประชุม และในวันที่สหกรณ์มีเหตุอันจำเป็นเร่งด่วน

 “ค่าตอบแทน” หมายถึง ค่าใช้จ่ายที่สหกรณ์จ่ายให้คณะกรรมการ เจ้าหน้าที่ ลูกจ้าง ผู้ทำประโยชน์ต่อสหกรณ์ที่เข้าร่วมประชุม หรือได้รับคำสั่งให้ปฏิบัติงานตามที่สหกรณ์กำหนด

 “ค่าอาหาร อาหารว่างและเครื่องดื่ม” หมายถึง ค่าใช้จ่ายที่สหกรณ์จ่ายเป็นค่าอาหาร อาหารว่างและเครื่องดื่ม แก่คณะกรรมการ สมาชิก เจ้าหน้าที่ ลูกจ้าง หรือผู้ทำประโยชน์ต่อสหกรณ์ ที่เข้าประชุม หรือเข้าร่วมประชุมสัมมนาปฏิบัติการ

 ข้อ 5.ค่าใช้จ่ายในการเดินทางสำหรับคณะกรรมการ และเจ้าหน้าที่สหกรณ์ไปปฏิบัติงานภายในประเทศ ได้แก่

 (1) ค่าพาหนะ ซึ่งรวมถึง ค่าเช่ายานพาหนะ ค่าเช่าสัตว์พาหนะ ค่าบรรทุก ค่าจ้างคนหาบหามหรือขนสิ่งของ และอื่นๆ ทำนองเดียวกันด้วย

 (2) ค่าเบี้ยเลี้ยงหรือเบี้ยประชุม

 (3) ค่าเช่าที่พัก

 (4) ค่าใช้จ่ายอื่น ๆ

 ข้อ 6. ประธานกรรมการหรือคณะกรรมการหรือเจ้าหน้าที่สหกรณ์จะเดินทางไปปฏิบัติงานต่างท้องที่ต้องได้รับอนุมัติจากประธานกรรมการหรือคณะกรรมการ สุดแต่กรณีก่อน

 ข้อ 7. การเดินทางไปปฏิบัติงาน ถ้าหยุดอยู่ ณ ที่ใดโดยไม่มีความจำเป็นแก่งานของสหกรณ์จะเบิกค่าใช้จ่ายในการเดินทางสำหรับวันที่หยุดอยู่โดยไม่จำเป็นนั้นไม่ได้

 ข้อ 8. ค่าใช้จ่ายในการเดินทาง ถ้าเดินทางไปต่างจังหวัด ให้ผู้เดินทางเบิกค่าพาหนะได้เท่าที่จ่ายจริง

 ข้อ 9. ในกรณีที่ไม่มียานพาหนะประจำทางหรือมีแต่ต้องการความรวดเร็วหรือความปลอดภัย เพื่อประโยชน์แก่งานของสหกรณ์ ให้ใช้ยานพาหนะอื่นตลอดจนเครื่องบินได้เป็นกรณีพิเศษ โดยให้ประธานกรรมการ เป็นผู้พิจารณาอนุมัติ ทั้งนี้ ต้องแนบใบเสร็จหรือเอกสารที่เกี่ยวข้องประกอบการเบิกจ่ายทุกครั้ง

 กรณีตามวรรคก่อน ถ้าใช้ยานพาหนะอื่นให้เบิกค่าชดเชยน้ำมันเชื้อเพลิงได้กิโลเมตรละห้าบาท

 ข้อ 10. เบี้ยเลี้ยง และเบี้ยประชุม สำหรับประธานกรรมการ คณะกรรมการดำเนินการ เจ้าหน้าที่ และลูกจ้างสหกรณ์ ให้เบิกได้ตาม อัตรา ต่อไปนี้

 (1) ค่าเบี้ยเลี้ยง

 - ประธานกรรมการ วันละเจ็ดร้อยบาท

 - กรรมการ/ผู้จัดการ วันละห้าร้อยบาท

 - รองผู้จัดการ เจ้าหน้าที่บริการ เจ้าหน้าที่และผู้ทำประโยชน์ต่อสหกรณ์ วันละห้าร้อยบาท

 - ลูกจ้าง วันละห้าร้อยบาท

 (2)1 ค่าเบี้ยประชุม

 - ประธานกรรมการ คราวละหนึ่งพันสองร้อยบาท

 - กรรมการ ผู้จัดการ คราวละหนึ่งพันบาท

 - เจ้าหน้าที่สหกรณ์ คราวละหนึ่งพันบาท

- สมาชิกสหกรณ์และหรือผู้แทนสมาชิกสหกรณ์ คราวละหนึ่งพันบาท

 - ผู้ทำประโยชน์ต่อสหกรณ์ คราวละหนึ่งพันบาท

 สำหรับการประชุมคณะกรรมการให้สิทธิเบิกได้ทั้งเบี้ยประชุมและค่าพาหนะ

 กรณี มีการประชุมในลักษณะและภารกิจเดียวกันในวันเดียวและสถานที่เดียวกันให้มีสิทธิ์เบิกเบี้ยประชุมได้อย่างใดอย่างหนึ่ง ในการประชุมลักษณะและภารกิจต่างกันในวันและสถานที่เดียวกันให้มีสิทธิ์เบิกเบี้ยประชุมได้ตามจำนวนครั้งที่ประชุม เว้นแต่ค่าพาหนะให้จ่ายเพียงครั้งเดียว

 ข้อ 11. ค่าตอบแทน ผู้จัดการ รองผู้จัดการ เจ้าหน้าที่บริหาร เจ้าหน้าที่และลูกจ้างอื่นใด ให้ค่าตอบแทนคราวละไม่เกินเจ็ดร้อยบาท

 ข้อ 12. ค่าอาหารและอาหารว่าง ให้จ่ายตามอัตรา ดังนี้

 (1) ค่าอาหารว่างและเครื่องดื่ม เท่าที่จ่ายจริงแต่ไม่เกินคนละห้าสิบบาท

 (2) ค่าอาหารรวมกับค่าอาหารว่างและเครื่องดื่มไม่เกินวันละหนึ่งร้อยยี่สิบบาทต่อคน สำหรับการประชุม

 (3) ค่าอาหารรวมกับค่าอาหารว่างและเครื่องดื่มไม่เกินวันละหนึ่งร้อยห้าสิบบาทต่อคน สำหรับการประชุมที่มีประธานกรรมการ เป็นประธาน

 ข้อ 13. การคำนวณเบี้ยเลี้ยงให้ถือเกณฑ์ ดังนี้

 (1) การนับเวลาไปปฏิบัติงาน ให้นับตั้งแต่เวลาออกจากที่พักหรือสำนักงานจนกลับถึงที่พักหรือสำนักงาน

 (2) เวลาไปปฏิบัติงานยี่สิบสี่ชั่วโมงนับเป็นหนึ่งวันเศษของวันเกินกว่าสิบสองชั่วโมง นับเป็นหนึ่งวัน หากไม่ถึงสิบสองชั่วโมงให้นับเป็นครึ่งวัน

 ข้อ 14. การเดินทางไปปฏิบัติงานให้ประธานกรรมการหรือคณะกรรมการหรือเจ้าหน้าที่สหกรณ์ เบิกค่าเช่าที่พักได้ในอัตราไม่เกินวันละหนึ่งพันสองร้อยบาท

 กรณีเดินทางไปปฏิบัติงานในท้องที่ที่มีค่าครองชีพสูงหรือเป็นแหล่งท่องเที่ยวให้ใช้ดุลยพินิจพิจารณาอนุมัติให้เบิกจ่ายค่าที่พักสูงกว่าอัตราที่กำหนดเพิ่มขึ้นอีกเท่าที่จ่ายจริงและต้องแนบเอกสารการจ่ายเงินประกอบ

 ข้อ 15. การเดินทางไปปฏิบัติงาน จะเบิกค่าใช้จ่ายในการเดินทางสำหรับบุคคลในครอบครัวมิได้

--------------------

 **1** (2) แก้ไขเพิ่มเติมโดยระเบียบฯ ว่าด้วย ค่าเบี้ยเลี้ยง ค่าพาหนะ ค่าเช่าที่พักและค่าเบี้ยประชุมของคณะกรรมการดำเนินการ เจ้าหน้าที่และลูกจ้างสหกรณ์ และผู้ทำประโยชน์ต่อสหกรณ์ พ.ศ. 2522 แก้ไขเพิ่มเติม (ฉบับที่ 2) พ.ศ. 2560

 ข้อ 16. บรรดาสิ่งของและพัสดุที่นำไปใช้การปฏิบัติงาน ให้เบิกค่าบรรทุกได้เท่าที่จ่ายจริงถ้าจำเป็นจะบรรทุกทางเครื่องบินต้องได้รับอนุมัติจากคณะกรรมการ

 ข้อ 17. ผู้เดินทางไปปฏิบัติงานจะเบิกค่าใช้จ่ายอื่นๆ ที่จำเป็นเพื่อประโยชน์แก่งานสหกรณ์ เช่น เครื่องเขียนแบบพิมพ์ ค่าใช้จ่ายในการสื่อสาร และค่าลงทะเบียน ได้เท่าที่จ่ายจริง

 ข้อ 18. ผู้ทำประโยชน์ต่อสหกรณ์ ที่สหกรณ์มีความจำเป็นขอให้เข้าร่วมประชุมหรือขอให้เดินทางไปปฏิบัติงานของสหกรณ์ ต้องได้รับอนุมัติจากคณะกรรมการก่อนและให้กำหนดค่าใช้จ่ายตามความเหมาะสมแต่ต้องไม่เกินอัตราสูงสุดของระเบียบนี้

 ข้อ 19. การเบิกค่าใช้จ่ายการเดินทาง ผู้เบิกต้องยื่นรายการตามแบบที่สหกรณ์กำหนดเพื่อให้ประธานกรรมการหรือรองประธานกรรมการหรือเลขานุการหรือเหรัญญิกเป็นผู้พิจารณาอนุมัติ

 ข้อ 20. ให้ประธานกรรมการเป็นผู้รักษาการตามระเบียบนี้

 ประกาศ ณ วันที่ 20 เดือน เมษายน พ.ศ. 2552



 (นายรังสิทธิ์ ชัยแก้ว)

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด